L'Ajuntament de Barcelona i la Direcció General de Trànsit (DGT) han posat en marxa un projecte de tecnologia d'assistència a la conducció que prediu el 80% dels possibles errors dels conductors per evitar col·lisions i atropellaments. El sistema compta amb tecnologies d'assistència a la conducció de Mobileye i ja s'ha instal·lat a prop de 300 vehicles de repartiment i transport, així com a 85 autobusos de Transports Metropolitans de Barcelona (TMB). Mitjançant una càmera frontal, també lateral en els busos, el sistema avisa al conductor mitjançant senyals acústiques i lluminoses de la proximitat d'un vianant o del risc de col·lisió, entre d'altres. El 2020 més de 700 autobusos de TMB portaran incorporada aquesta tecnologia. Es tracta del projecte 'Autonomous Ready Spain' i en els dos mesos que porta en marxa ha permès detectar i geoposicionar fins a 37.000 ciclistes i 240.000 vianants als carrers de Barcelona. Això vol dir que aquests usuaris vulnerables han entrat en el camp de visió d'alguns dels sensors instal·lats als vehicles i, en els casos de més risc, s'ha evitat la col·lisió de vehicles amb 668 usuaris vulnerables.  L'objectiu del projecte és precisament reduir la sinistralitat i els accidents i, a més, vol servir per a preparar la ciutat per a la circulació i certificació del vehicle autònom. L'objectiu és equipar amb aquesta tecnologia 5.000 vehicles en tres anys per tal d'obtenir patrons de risc basats en el comportament estadístic dels diferents tipus d'usuaris i, en especial, dels conflictes generats per la convivència de vehicles de diferents característiques, vehicles de mobilitat, personal, bicicletes, ciclomotors i turismes amb els usuaris més vulnerables.  Tota la informació que es recull s'afegeix a dades històriques de sinistralitat i meteorologia i això serveix de base per tal de fer un estudi sobre les zones potencialment perilloses i identificar problemes ocults que pugin generar risc en la mobilitat.  El director general de la DGT, Pere Navarro, ha explicat que la informació que aporta aquest sistema servirà per al disseny de la via pública i permetrà "fer un salt endavant en seguretat vial". Ha afirmat que és una "assignatura pendent" la seguretat dels que van fora del vehicle i que aquest és l'objectiu de la iniciativa. De fet, el 81% dels morts en accident de trànsit a les ciutats són vianants, ciclistes i motoristes. En aquest sentit, la regidora de Mobilitat de Barcelona, Rosa Alarcón, ha afirmat que "el repte són els vulnerables". Sobre el seu àmbit d'actuació, ha destacat l'aposta que es farà des de TMB per incorporar aquesta tecnologia i ha afegit que el 2022 tota la flota haurà d'estar connectada perquè així ho indica la normativa europea. "Ja hem començat el camí", ha destacat.  Alarcón ha explicat que aquesta és una de les moltes mesures que el consistori està tirant endavant per reduir la sinistralitat als seus carrers. La regidora ha lamentat que hi ha situacions com el "poc respecte" a les zones 30 i 50 i ha anunciat que per això s'implantaran "més radars", s'estan estudiant canvis en les instal·lacions semafòriques i s'habilitaran més carrils busos perquè s'ha comprovat que amb més carrils d'aquestes característiques "es tendeix a una velocitat menor".  El projecte compta amb la col·laboració públic-privada i permet a qualsevol empresa que ho vulgui sumar-s'hi. L'Ajuntament de Barcelona està oferint incentius per fomentar l'adhesió de nous vehicles com facilitats d'aparcament en superfície a les zones destinades a la distribució urbana de mercaderies a la ciutat, l'accés a determinades zones en les que la mobilitat rodades estigui limitada a l'ús veïnal i l'ampliació de l'horari de càrrega i descàrrega dels vehicles de flotes que incorporen aquesta tecnologia. Amb els vehicles que actualment estan adherits al projecte es cobreixen fins a 45.000 kilòmetres dels carrers de Barcelona.  En estudi la incorporació de filtres a la zona de baixes emissions D'altra banda, Alarcón ha explicat que estan estudiant si la incorporació de filtres en vehicles podria permetre obtenir l'etiqueta ambiental per circular per la zona de baixes emissions que es posarà en marxa el gener del 2020. La regidora ha assegurat que s'està "treballant" en el tema i que s'informarà dels resultats quan finalitzi aquest estudi.  De la seva banda, Navarro ha indicat que les flotes vinculades a la distribució de la mercaderia suposen la meitat dels vehicles matriculats a l'Estat i per això ha justificat que es comenci per aquests.

Summary: Barcelona testa un sistema que prediu i alerta dels possibles errors de conductors per evitar col·lisions


La Conselleria de Justícia analitzarà els efectes que han tingut els més de set mesos d'intervenció del govern espanyol a través de l'aplicació de l'article 155 de la Constitució abans de confirmar si mantindrà el calendari previst de construcció de les dues noves presons de la Zona Franca i el tancament de les dues més velles, la de joves de la Trinitat i la de dones de Wad-Ras. No obstant això, el departament fa un balanç positiu del tancament de l'antiga presó Model, tot just ara fa un any, i el conseqüent trasllat de tots els presos preventius al centre de Brians 1, a Sant Esteve Sesrovires (Baix Llobregat).

Summary: Justícia analitzarà els efectes del 155 abans de confirmar el calendari per a les noves presons


L'Ajuntament de Lloret de Mar (Selva) està avaluant si la discoteca del municipi on es va produir la baralla que va acabar amb la vida d'un jove italià de 22 anys la matinada de dissabte va complir amb tots els protocols de seguretat i decidir així si pren mesures cautelars contra l'establiment. El consistori ha celebrat aquest dilluns a primera hora una comissió especial presidida per l'alcalde, Jaume Dulsat, regidors, Policia Local, serveis jurídics i representants del departament d'Activitats de l'Ajuntament. L'objectiu és analitzar tota la documentació recollida i determinar si en el moment dels fets hi havia l'aforament legal, si hi havia prou controladors, vigilants i si el temps de resposta va ser l'adequat. Dulsat no ha volgut avançar-se a l'informe conjunt que preveuen fer públic aquesta tarda però ha assegurat que seran "contundents" si es demostra que no es va actuar correctament.

Summary: Lloret de Mar està avaluant si la discoteca va complir els protocols de seguretat per decidir si pren mesures cautelars


Fins a 575 persones civils han jurat la bandera espanyola aquest dissabte a l'aquarterament El Bruc de Barcelona, una xifra similar a les persones que ho van fer l'any passat. La cerimònia militar ha iniciat amb l'arribada del batalló i la incorporació de les banderes. Posteriorment, han passat revista a les forces militars i una vegada ha comprovat que tot estava en ordre, ha iniciat la jura de bandera dividida en quatre blocs de persones que a mesura que arribava el seu torn sortia a fer un petó a la bandera espanyola com a símbol de fidelitat a la Constitució i a l'estat espanyol. Dins de la jura de bandera hi havia el cap de la Policia Nacional a Catalunya, Sebastián Trapote. De fet, Trapote ha estat el primer en fer-ho. En acabar la jura, el coronel en cap de Regiment d'Infanteria Arapiles 62 ha recordat que la jura de bandera és un acte que "està present en moltes societats del món i representa el compromís permanent de defensar Espanya". D'aquesta manera, també s'ha referit al "patriotisme" que ha unit els civils aquest dissabte com "un profund amor a la nostra història, terra, cultura i costums". Per poder jurar la bandera cal ser major d'edat, tenir la nacionalitat espanyola i no haver estat declarat com incapacitat per una sentència judicial. A més, han de passar 25 anys entre la promesa o jurament inicial abans  de poder renovar-la. Els militars també han ofert un homenatge a tots els caiguts amb una ofrena floral i després s'ha iniciat la retirada de les banderes i de les forces presents al pati de l'aquarterament. Una vegada han marxat totes les forces, els assistents han aplaudit als militars. Abans de marxar, cada persona que ha jurat la bandera ha rebut un exemplar de la bandera de motxilla, que és un element històric que utilitzaven els militars espanyols entre el 1860 i el 1927 i també se'ls ha entregat un diploma que acredita el jurament.

Summary: 575 civils juren la bandera espanyola a Barcelona


L'advocat de Carles Puigdemont i Toni Comín, Gonzalo Boye, ha intentat sense èxit acreditar els dos eurodiputats. Boye ha arribat a la sala del Congrés on es celebrava l'acte d'acatament de la Constitució per part de tots els eurodiputats electes i ha sol·licitat presentar una acta on tots dos acataven per imperatiu legal la Constitució davant un notari a Bèlgica. Segons el lletrat, ho feia després d'adquirir uns "poders especials" que tots dos li han transferit. Una lletrada de la cambra baixa, però, li ha dit que en aquell acte no es podia presentar aquesta documentació i Boye –que anava acompanyat de les diputades Míriam Nogueras i Laura Borràs- ha abandonat la sala. L'advocat de Puigdemont i Comín registrarà la documentació davant la Junta Electoral Central i entén que aquest tràmit és vàlid perquè, segons apunta, s'ha fet anteriorment al Congrés i al Senat. "La gent es pensa que estem improvisant i no és així", ha afegit .

Summary: Boye intenta prometre la Constitució en nom de Puigdemont i Comín i el Congrés li ho impedeix


El Sindicat de Tècnics d'Infermeria (SAE) ha denunciat un "sagnant greuge comparatiu" entre les diferents categories professionals de la sanitat concertada pel fet que, segons indica, no s'atén la seva petició d'aplicar a tots els col·lectius les millores socials aconseguides pels metges "fora de conveni". SAE ha lamentat que la consellera de Sanitat, Alba Vergés, afirmi que "no hi ha diners" per incloure les millores al conveni i equiparar els col·lectius, i ha qüestionat que sigui "lícita" una manera d'actuar que "beneficia un col·lectiu en detriment de la resta". SAE dona suport a la vaga convocada al sector per al 4, 5 i 6 d'abril.

Summary: El col·lectiu de la infermeria denuncia el "sagnant greuge comparatiu" entre categories a la sanitat concertada


El candidat de Ciudatans (C's) al Congrés pel Camp de Tarragona i les Terres de l'Ebre, Sergio del Campo, s'ha mostrat partidari de millorar els serveis ferroviaris de rodalies i mitja distància "amb infraestructures que generin rendibilitat social". El cap de llista de C's, que ha participat en la concentració en defensa del transport públic a les portes de l'Estació de Tarragona, ha apostat per millorar "l'aprofitament de les infraestructures existents, centrant els esforços en manteniment, sovint perjudicat per la falta d'interès polític". "Són un factor determinant per al creixement econòmic que incrementen la productivitat del treball i rebaixen els costos associats", ha assegurat del Campo. El candidat de C's ha mostrat el suport de la formació a les denúncies i reivindicacions de la Plataforma en Defensa del Transport Públic per cobrir les mancances i millorar els serveis ferroviaris al territori.

Summary: Ciutadans vol millorar els serveis ferroviaris de rodalies a Tarragona i demana aprofitar les infraestructures existents


El jutjat d’instrucció 1 de Tarragona ha aixecat el secret de les actuacions de les diligències obertes per l’explosió a Iqoxe el passat 14 de gener. Sis mesos després del greu accident que va causar la mort de tres persones i vuit ferits de diversa consideració, la jutge conclou, de forma provisional, que es podria haver comès imprudència greu amb resultat de mort, lesions, danys i delictes contra el dret dels treballadors. La causa, que es troba en plena investigació, s’ha dividit amb tres parts per la seva complexitat. Els investigats, tant en la peça principal com en les dues separades, són l'empresa Iqoxe com a persona jurídica i dues persones físiques. També es troben personades dotze acusacions particulars i tres acusacions populars.

Summary: La jutge apunta que l’explosió d’Iqoxe podria suposar delictes d’homicidi imprudent


L'Aquelarre de Cervera ha donat a conèixer aquest dijous la programació musical de la 42a edició de la festa del foc i la música de les terres de Ponent, amb un cartell que aposta per grans noms de la fusió festiva d'arreu dels Països Catalans i que posa de manifest el bon moment que passa l'estil a terres lleidatanes. Els valencians Zoo i Pupil·les, els lleidatans La Terrasseta de Preixens, Koers i Pastorets Rock i la llegendària Companyia Elèctrica Dharma per segon any consecutiu, són els caps de cartell d'una programació que es podrà veure en directe del 30 d'agost a l'1 de setembre. Tots els concerts seran gratuïts i tindran lloc en emplaçaments tradicionals de la festa com la plaça Major, la plaça de Cal Racó i la plaça Pius XII. L'Aquelarre de Cervera aposta per continuar aportant una identitat pròpia a la programació musical. Divendres el cartell el protagonitzaran La Terrasseta de Preixens, Pupil·les i DJ's Pdetas. Pel que fa a la nit de dissabte, hi actuaran Zoo, Koers, la Companyia Elèctrica Dharma, Lasta Sanco, Pastorets Rock i Her Majesty. La Companyia Electrica Dharma tornarà a actuar a l'Aquelarre per segon any consecutiu gràcies a la unió perfecta amb la seva proposta artística que també combina arrel tradicional amb festa popular i foc. L'Aquelarre ampliarà la seva oferta d'activitats perquè la ciutat de Cervera és la Capital de la Cultura Catalana 2019, cosa que implicarà la fusió dels dos esdeveniments.

Summary: Zoo, Elèctrica Dharma i Pupil·les seran els caps de cartell de l'Aquelarre de Cervera 2019


Els condemna per desobediència perquè van signar el decret de convocatòria del referèndum i van ignorar els requeriments del TC ACN Madrid.-El Tribunal Suprem descarta el delicte de malversació en el cas dels exconsellers Santi Vila, Carles Mundó i Meritxell Borràs perquè van donar "ordres específiques" per no desviar fons dels seus departaments per realitzar el referèndum de l'1 d'octubre. "I aquesta és la diferència respecte als altres membres del Govern que sí que seran condemnats per aquest delicte", conclou el tribunal, que remarca que altres consellers, en canvi, sí que van executar "actes concrets de dispendi econòmic, que no era una altra cosa que la genuïna expressió de la seva deslleialtat". El Suprem els condemna a una multa de 60.000 euros per desobediència perquè van signar el decret de convocatòria del referèndum i van ignorar els requeriments del Tribunal Constitucional sobre les conseqüències penals que això comportava.

Summary: El Suprem descarta la malversació de Vila, Mundó i Borràs perquè van ordenar no desviar fons dels seus departaments


La cap de llista d'En Comú Podem (ECP) al Congrés per Girona, Marta Sibina, ha criticat que el tractat transatlàntic de comerç "posa en joc" l'agricultura i les economies familiars que depenen del sector a la demarcació. La candidata assegura que l'acord entre Europa i els Estats Units és una "flagrant pèrdua de drets" i suposa cedir "capacitat democràtica al poder de les transnacionals". Per això, Marta Sibina ha reclamat que es faci un referèndum on es pregunti a la ciutadania si avalen o no el tractat, perquè aquesta "també és una qüestió de sobirania". La cap de llista d'ECP avança que, si surt escollida diputada, lluitarà a Madrid per aconseguir que l'estat espanyol es declari "lliure" del TTIP (que són les sigles amb què es coneix el tractat internacional). Marta Sibina ha volgut centrar aquest diumenge el missatge electoral en comerç i economia. La cap de llista ha criticat el Tractat Transatlàntic de Comerç i Inversions (TTIP), acordat entre Europa i els Estats Units, per la "flagrant pèrdua de drets que suposa" i perquè suposa cedir "sobirania i capacitat democràtica al poder de les transnacionals". "Cal que plantegem un referèndum sobre el TTIP ja que és, sense cap mena de dubte, una qüestió de sobirania", ha assegurat Sibina. Fent referència a la demarcació d'on és cap de llista, la candidata assegura que el tractat perjudica l'agricultura i les economies familiars que depenen del sector. "A més, també estan en joc la sobirania alimentària i el nostre patrimoni ecològic", ha afegit Sibina. "El tractat defensa la lliure circulació de capital i de mercaderies per sobre dels drets de la ciutadania, individuals i col·lectius, i ataca les garanties judicials que vetllen per la legalitat i la protecció social", ha assegurat. En aquest sentit, ECP "exigeix" a l'estat espanyol que es declari "lliure de TTIP" i, si Podemos governa a la Moncloa, promet impulsar un referèndum sobre l'acord. La coalició també denuncia que existeixen altres acords complementaris, com l'Integral d'Economia i Comerç (CETA) o el que se centra sobre el Comerç i el Serveis (TISA) que "haurien de passar per les mateixes garanties democràtiques d'aprovació de la societat". Per això, Marta Sibina assegura que la formació que representa rebutja "qualsevol tractat internacional que redueixi els drets i les llibertats fonamentals i que posi la circulació del capital i les mercaderies per sobre els drets de les persones".

Summary: Sibina (ECP) critica que el tractat transatlàntic de comerç "posa en joc" l'agricultura gironina


Els Mossos d'Esquadra han desmantellat un cultiu amb 1.200 plantes de marihuana amagades en un espai ocult d'un garatge a Girona. La policia va rebre el 23 de març l'avís d'un incendi en un habitatge de la ciutat. Quan els Bombers van extingir el foc, els agents van localitzar una  porta abatible al garatge que conduïa a tres estances on hi havia la plantació. A la primera habitació, hi van trobar plantes d'aproximadament un metre d’alçada, a la segona n'hi havia de més petites i a la tercera habitació hi van localitzar testos amb terra i llavors. També van trobar material per al cultiu com fertilitzants, focus, ventiladors, filtres d'aire, bombes d'aigua i extractors, entre d'altres. Els agents van fer les comprovacions per localitzar el propietari de la plantació i, un cop identificat, el van detenir per un delicte contra la salut pública. El detingut, un home de 36 anys i veí de Girona sense antecedents, va quedar en llibertat després de declarar i passarà a disposició judicial quan sigui requerit.  Els mossos van rebre divendres passat l'avís d'un incendi en un pis de Girona. Els Bombers van extingir les flames i, en acabar, els agents van veure que al garatge hi havia una porta abatible que conduïa a tres habitacions. A la primera estança, hi van trobar plantes d'aproximadament un metre, a la segona en van localitzar de més petites i a la tercera, testos amb terra i llavors. En total, hi havia 1.200 plantes de marihuana.  Durant l'escorcoll, també van trobar material per al cultiu com fertilitzants, focus, ventiladors, filtres d'aire, bombes d'aigua i extractors.  La policia va fer les comprovacions per intentar esbrinar qui era el propietari de la plantació i van identificar un home, de 36 anys i veí de Girona, a qui van detenir com a presumpte autor d'un delicte contra la salut pública.  El detingut, que no tenia antecedents, va quedar en llibertat després de declarar i passarà a disposició judicial quan sigui requerit.

Summary: Desmantellen un cultiu amb 1.200 plantes de marihuana amagades en un espai ocult d'un garatge a Girona


La Policia Municipal de Girona ha detingut dos joves de 22 i 28 anys com a presumptes autors d'un robatori amb força en un local de restauració de la ciutat. Els fets van passar durant la matinada del 6 de gener. Poc abans que la policia arribés, els dos joves van fugir corrent per evitar que els enganxessin. L'establiment tenia un dels vidres de la façana trencat.  A dins, la policia va veure com la màquina de tabac estava totalment esbotzada per la part on es recullen els bitllets i també hi havia restes de sang. Després que alguns testimonis descrivissin als dos lladres, van trobar-los amagats darrera d'uns contenidors. Un d'ells tenia ferides obertes a les mans. La Policia Municipal de Girona ha detingut Christian David N.M., de 22 anys i veí d’Olot, i Alfonso M.V., de 28 anys i veí de Banyoles per un presumpte robatori amb força a la ciutat de Girona. Aquest diumenge 6 de gener, a les 2.20h de la matinada, la Policia Municipal va rebre un avís d'uns veïns que havien vist com dos nois havien trencat el vidre d'un local de restauració. Dues patrulles es van desplaçar fins al lloc dels fets. Just abans d'arribar-hi, els dos joves van sortir corrent de l'establiment per fugir de la policia. Els agents van comprovar com el local de restauració tenia un dels vidres de la façana trencat i a dins de l'establiment es van trobar amb la màquina de tabac esbotzada per la part on es guarden els bitllets. També hi havia restes de sang. Alguns ciutadans que havien vist el robatori van poder donar una descripció física molt acurada dels dos joves. Gràcies a això, la policia va localitzar als dos lladres a prop de l'edifici on havien delinquit, amagats darrera d'uns contenidors. En aquell moment, amb l'ajuda dels Mossos d'Esquadra, van detenir els dos joves com a presumptes autors de robatori amb força. Un d'ells tenia ferides obertes a les mans. Durant l'escorcoll, la policia va comissar als dos sospitosos un lot i unes tenalles que haurien fet servir durant el robatori. Els detinguts tenen antecedents per fets similars.

Summary: Detenen dos joves per trencar els vidres d'un local de Girona i robar els diners de la màquina de tabac


El jutjat de vigilància penitenciària número 5 de Catalunya ha suspès amb efectes immediats el tercer grau penitenciari concedit a Oriol Junqueras, Raül Romeva, Joaquim Forn, Jordi Cuixart i Jordi Sànchez, després que la fiscalia hagi presentat aquest mateix dimarts el recurs contra aquesta classificació i n'hagi demanat la suspensió. La magistrada dona tres dies a les defenses per presentar un recurs, però mentre es resol l'assumpte els presos tornaran al segon grau.

Summary: El jutjat suspèn el tercer grau a Junqueras, Romeva, Forn, Cuixart i Sànchez, que tornen al segon grau


El portaveu del PDeCAT al Congrés, Carles Campuzano, considera que la presidenta del Congrés dels Diputats, Ana Pastor, està disposada a parlar d'independència, d'estat propi i d'autodeterminació després que hagi convidat el president Torra a defensar els seus plantejaments al Congrés. "Les coses que Torra parlaria al Congrés seria precisament d'això", ha afirmat Campuzano, que ha recordat que Puigdemont ja es va oferir a participar al Congrés la tardor passada i Pastor "no va acceptar aquesta oferta". "No sé si en el fons la senyora Pastor ha canviat de posició", ha conclòs. Campuzano s'ha mostrat preocupat després que el líder del PP, Pablo Casado, hagi advertit de nou aquest dimarts que la seva formació “no tolerarà” que se celebri cap referèndum a Catalunya com el que va proposar aquest dilluns el president espanyol, Pedro Sánchez, en el marc d’una reforma de l’Estatut. "No és cap novetat que el senyor Casado sigui incapaç de reconèixer l'error del PP presentant un recurs contra l'Estatut" davant el TC, ha dit. "El que ha passat aquests anys té a veure amb aquestes decisions que van prendre el PP i el senyor Casado, en lloc de demanar perdó per aquest recurs que explica la crisi entre Catalunya i Espanya, es reafirma . No ha entès res", ha criticat.  El portaveu del PDeCAT al Congrés considera que el PP és el "principal" responsable polític de la crisi de relacions entre Catalunya i l'estat espanyol i ha assegurat que mentre el PP "no corregeixi aquesta deriva, continuarà sent un partit marginal a Catalunya" perquè, segons ha reiterat, "serà incapaç de trobar solucions polítiques i democràtiques a les demandes catalanes".

Summary: Campuzano considera que Pastor està disposada a parlar d'independència, estat propi i autodeterminació


El nivell d’innovació a Catalunya ha caigut un 7% en els darrers dos anys, segons el Quadre d’Innovació Regional 2016 publicat aquest dijous per la Comissió Europea. Les fortaleses de Catalunya en comparació amb la resta de la Unió Europea són el nombre de graduats en educació superior, l’ocupació en la indústria intensiva i del coneixement i l’exportació de productes de mitjana i alta tecnologia. En canvi, la principal debilitat és la manca d’inversió en R+D tant en el sector públic com el privat i la poca col·laboració entre pimes innovadores. Catalunya és, segons l’índex, un “innovador moderat”, el mateix nivell en què se situa Espanya, però per sota d’Euskadi, que es considera un “innovador fort”.    Pel que fa a la resta d'autonomies, l'informe assenyala que el País Valencià va perdre respecte al 20014 un 5% en l'índex innovació, mentre que les Illes van guanyar un 1%. En negatiu també hi ha Madrid (-11%), Astúries (-8%) o Múrcia (-15%). Euskadi és un l'únic territori a l'Estat espanyol que se situa entre els innovadors "forts" de la UE, és a dir, els que estan per sobre de la mitjana europea.  A nivell estatal, els innovadors moderats de la UE són Espanya, Croàcia, Xipre, la República Txeca, Estònia, Grècia, Hongria, Itàlia, Letònia, Lituània, Malta, Polònia, Portugal i Eslovàquia, tots per sota de la mitjana europea.  De fet, l’informe assegura que tot i que Espanya havia millorat la seva situació en innovació, a partir del 2013 va començar a recular, i l’any passat era a un nivell significativament més baix que el 2008. Llavors, el nivell espanyol era del 77%, i l’any passat es va situar al 69%.  Els estats que més innoven són Dinamarca, Finlàndia, Alemanya, Holanda i Suècia, mentre que Àustria, Bèlgica, França, Irlanda, Luxemburg, Eslovènia i el Regne Unit estan lleugerament per sobre o són molt propers a la mitjana europea.

Summary: El nivell d’innovació a Catalunya cau un 7% en dos anys, segons un informe de la Comissió Europea


J. M. B. C., de 62 anys i veí de la Bisbal d’Empordà, ha mort aquest dilluns a la tarda en un xoc frontal entre un cotxe i un autobús a la carretera C-66 a la Pera (Baix Empordà). L'accident s'ha produït poc després d'un quart de cinc de la tarda al quilòmetre 18, a la cruïlla de Rupià, on per causes que es desconeixen un Seat Toledo i un autobús de l'empresa Sarfa han col·lidit frontalment. Com a conseqüència, el conductor i únic ocupant del turisme ha resultat mort. En l’autocar viatjaven vuit persones. Segons el SEM una persona ha resultat ferida lleu i ha estat donada d’alta al lloc, mentre que dues més han resultat ferides menys greus i han estat traslladades a l’hospital de Palamós. (S'han afegit dades de la persona finada i noves dades dels ocupants de l'autobús a l'entradeta. També s'ha actualitzat el nombre d'efectius desplaçats al lloc dels fets al cos del text) En el sinistre han actuat sis patrulles dels Mossos d’Esquadra, sis dotacions dels Bombers de la Generalitat i un helicòpter medicalitzat i dues ambulàncies del Sistema d’Emergències Mèdiques (SEM). La via ha estat tallada en ambdós sentits de la marxa i després s’ha pogut habilitar pas alternatiu.

Summary: ACTUALIZACIÓ:Un mort en un xoc frontal entre un cotxe i un autobús a la C-66 a la Pera


La fins ara presidenta del grup parlamentari de la CUP, Mireia Boya, ha reaccionat amb un missatge a Twitter la decisió del jutge belga de deixar en llibertat provisional, i amb mesures cautelars, el president Carles Puigdemont i els quatre consellers que són a Brussel·les: Toni Comín, Meritxell Serret, Clara Ponsatí i Lluís Puig, tots cinc destituïts pel govern espanyol. "La justícia belga acaba de confirmar que els d'aquí són nou presos polítics", ha escrit Boya, minuts després de conèixer-se la notícia. Després de prendre'ls declaració aquest diumenge, el magistrat flamenc ha decidit que els cinc membres del Govern poden sortir amb mesures cautelars. Les declaracions s'han fet per separat, en sessions a porta tancada i en presència, només, dels seus advocats i un traductor.

Summary: Boya (CUP): "La justícia belga acaba de confirmar que els d'aquí són nou presos polítics"


El president del grup parlamentari del PSC, Miquel Iceta, ha entrat un escrit al registre del Parlament per sol·licitar a la presidenta del Parlament, Carme Forcadell, que encarregui “un informe als serveis jurídics de la cambra sobre l'adequació legal del contingut material” de l’esmena que JxSí i la CUP van presentar conjuntament a la moció que van entrar els anticapitalistes sobre la declaració del 9-N i la desobediència. Al mateix escrit, Iceta demana que aquest informe “sigui lliurat els grups parlamentaris abans que el Ple prengui qualsevol acord respecte d'aquesta moció”. La petició del PSC arriba unes hores abans que la Mesa del Parlament es reuneixi de manera extraordinària aquest dimecres a la tarda per tractar com procedir amb la moció de la CUP, tot i que la mateixa Forcadell ja ha avançat al matí que dijous hi haurà una votació del ple per decidir si el punt es manté o no a l’ordre del dia.

Summary: El PSC exigeix a Forcadell que demani un informe jurídic als lletrats del Parlament sobre l’esmena a la moció de la CUP


El consell d'administració d'Abertis, presidit per Salvador Alemany, ha emès el seu informe preceptiu sobre l'oferta d'adquisició d'accions llançada conjuntament per la italiana Atlantia i l'alemanya Hochtief, filial de l'espanyola ACS. Tots els membres del consell, sense excepció, han valorat ''la contraprestació de l'oferta de manera positiva'', segons indiquen en l'informe publicat com fet rellevant per la Comissió Nacional del Mercat de Valors (CNMV). El pronunciament favorable s'ha fet ''per unanimitat dels assistents, sense que cap membre'' del consell ''hagi formulat pronunciament individual discrepant amb l'adoptat'' pel consell. En relació amb el preu de l'oferta, 18,36 euros per acció, el consell destaca que suposa ''una prima per acció del 33% sobre la mitjana de preu de l'acció d'Abertis en els sis mesos anteriors al 13 d'abril del 2017, data anterior a l'anunci de l'interès d'Atlantia per Abertis.

Summary: La unanimitat dels membres del consell d'administració d'Abertis valoren ''positivament' l'opa d'Atlantia i Hochtief


El primer secretari del PSC, Miquel Iceta, ha revelat que el govern de Quim Torra i l'executiu de Pedro Sánchez estan parlant sobre la possibilitat d'escollir una persona que "doni fe" de les negociacions entre els dos executius. Així ho ha explicat en una entrevista a 'Els Matins de TV3'. De fet, tant ERC com el PDeCAT han condicionat el seu suport als pressupostos de l'Estat a una negociació amb mediació. A Iceta no li agrada l'expressió mediador perquè "sembla que els polítics necessitin algú que els posi d'acord" i prefereix parlar d'una persona que doni fe del que es parla davant la "desconfiança" entre les dues parts. Una figura que Iceta veu possible que s'acordi.  "Si és útil, les modalitats pràcticament ni les discutiria. L'important és seure en una taula per parlar dels temes sent conscients que fins que no hi hagi una sentència no es pot aspirar a resoldre temes. Però deixem-ho tot preparat", ha defensat.

Summary: Iceta revela que els governs català i espanyol estudien nomenar una persona que "doni fe" de les negociacions


Pedret avisa que "segurament en altres latituds i altres moments s'hauria considerat una coerció tàcita"  ACN Barcelona.-El portaveu adjunt del PSC al Parlament, Ferran Pedret, vol preguntar al Govern si pretén crear un registre dels funcionaris que no vagin a la manifestació de suport a l'expresident Artur Mas i les exconselleres  Joana Ortega i Irene Rigau, el 6-F, a l'inici del judici pel 9-N. Forma part de la bateria de preguntes al Govern arran de les declaracions de la consellera de Governació, Meritxell Borràs, que va apuntar com a "normal i necessari" que els funcionaris demanessin festa per assistir -hi. També volen saber si s'han donat instruccions per "facilitar" que els funcionaris hi vagin o si el departament de Borràs ha preparat un pla de contingència per pal·liar "l'impacte en la normal prestació de servei". O si el Govern pretén "fer invitacions similars" en altres manifestacions polítiques o sindicals. "Segurament en altres latituds i altres moments s'hauria considerat una coerció tàcita", ha avisat.  El PSC ha presentat una bateria de preguntes per escrit, arran de les declaracions de Borràs. "Entenem que és greu que una persona que és una superior jeràrquica faci una invitació a assistir a unes manifestacions d'un determinat signe polític, com ens ho semblaria en qualsevol altre cas", ha assegurat Pedret aquest dimarts en una atenció als mitjans al Parlament.  Per això volen preguntar al Govern si s'han donat instruccions a Recursos Humans dels departaments de la Generalitat per facilitar d'alguna manera que els funcionaris assisteixin a la manifestació que convoquen les entitats sobiranistes. I especialment si es preveu crear un registre dels funcionaris que no demanin festa el dilluns 6-F. "Tenint en compte alguna iniciativa en la legislatura anterior sobre registres de persones que s'adhereixen al procés, potser hauria de ser respost pel Govern", ha afegit Pedret.  En qualsevol cas, el diputat socialista veuria "inimaginable" que hi poguessin haver conseqüències per als treballadors públics que vagin a treballar.

Summary: El PSC pregunta si el Govern crearà un registre dels funcionaris que no vagin a l'acte de suport a Mas el 6-F


L’Ajuntament de Calafell (Baix Penedès) ha assegurat en un comunicat que el darrer any ha intensificat la “mà dura” per reduir la contaminació acústica que hi ha a la zona d’oci, a l’entorn del carrer Monturiol. El consistori ha sortit així al pas de la denúncia de la Fiscalia de Medi Ambient de Tarragona que, tal i com va avançar l’ACN, l’acusa d’un presumpte delicte ecològic per la seva “inactivitat en el control de l’emissió de sorolls” des de l’any 2007. Aquest dimecres, el govern municipal ha destacat que l’últim any ha fet 42 inspeccions relacionades amb el soroll, de les quals se n’han derivat 27 requeriments per a instal•lar limitadors de so. La majoria de locals, assenyala el consistori, ja ho han fet. Al mateix temps, hi ha hagut tres establiments on s’ha prohibit disposar de música. D’altra banda, l’Ajuntament de Calafell ha garantit que ha desplegat altres controls de compliment de la normativa als locals d’oci. En aquest sentit, ha explicat que s’han obert diversos expedients per venda d’alcohol a menors d’edat o venda de drogues, alhora que s’han aixecat actes entorn el carrer Monturiol per la pràctica del ‘botellón’. El govern ha matisat que aquestes qüestions no formen part de la regulació acústica però ha assenyalat que “tenen una incidència directa en la convivència cívica”.  En concret, el consistori ha detallat que, des del mes d’abril, la Policia Local ha aixecat set actes per consum de begudes alcohòliques a la via pública, set per molèsties causades per música al carrer, vuit per crits molestos, cinc per embrutar el carrer, set per orinar a la via pública i setze per consum de substàncies estupefaents. En paral•lel, la Junta Local de Seguretat de Calafell ha retornat als Mossos d’Esquadra la competència sancionadora dels locals “per donar agilitat a les sancions”. Segons el consistori, la mesura vol donar resposta a “un sector de locals que compleixen la normativa”. El govern municipal ha assegurat que tot aquest conjunt de mesures formen part d’un pla establert l’any passat arran d’una sentència judicial que condemnava l’Ajuntament a emprendre accions efectives contra els sorolls al carrer Monturiol. Per aquest motiu, el consistori ha assegurat que traslladarà tota aquesta informació a la Fiscalia o al jutjat “quan li sigui requerit”. Arran de la denúncia que va avançar l’ACN, el govern ha expressat el seu malestar assegurant que “no ha rebut ni té cap constància de cap diligència”. En aquest sentit, ha titllat de “lamentable” el fet d’haver conegut la denúncia a través de la premsa. Finalment, l’Ajuntament ha destacat que “està convençut” que tots els regidors i governs anteriors –la Fiscalia senyala els càrrecs públics des de 2007- han actuat “de la millor manera possible”.

Summary: L’Ajuntament de Calafell assegura que ha intensificat la “mà dura” a la zona d’oci per minvar la contaminació acústica


La Guàrdia Civil ha desmantellat una xarxa de tràfic d'heroïna procedent dels Balcans i Turquia que operava a Barcelona i a Tarragona. En l'operació, anomenada Cromanyó, els agents han detingut set persones, de nacionalitat búlgara i albanesa, i han desmantellat en un pis de Gavà (Baix Llobregat) un sofisticat laboratori de manipulació i adulteració de l'heroïna. Així mateix, els agents han pogut confiscar 38 quilos d'heroïna, 8 de cocaïna i 50 quilos de productes químics per al tall i adulteració de la droga, a més d'una premsa hidràulica i un arma curta amb silenciador i munició.  L'operació ha estat dirigida pel Jutjat d'Instrucció número 1 de Pontevedra i la Fiscalia Antidroga de la mateixa província. Les investigacions es van iniciar quan especialistes en la lluita contra el crim organitzat de la Guàrdia Civil van tenir coneixement de l'existència a Catalunya d'una organització dedicada al tràfic de drogues, molt estructurada i jerarquitzada. A partir d'aquest moment, els seus membres van ser sotmesos a una discreta vigilància i al control de les seves activitats. A més del registre d'un pis a Gavà, la Guàrdia Civil va practicar escorcolls en domicilis de Barcelona , Gavà, Rubí, en el domicili del capitost del grup a Castelldefels i també a Salou i Reus. Durant aquests escorcolls, els agents van confiscar diners en efectiu, deu vehicles d'alta gamma, material electrònic de comunicacions i documentació relacionada amb els fets investigats. En la investigació es va poder determinar que els detinguts de nacionalitat albanesa s'encarregaven d'introduir a Espanya l'heroïna procedent de Turquia, i els detinguts de nacionalitat búlgara la comercialitzaven. Els integrants de la xarxa tenien formació militar i una gran disciplina. A més, estaven perfectament jerarquitzats, i en les seves cites, moviments, entrades i sortides dels domicilis, adoptaven importants mesures de seguretat utilitzant sofisticats sistemes de comunicacions.

Summary: Desarticulen una xarxa internacional de tràfic d'heroïna que operava a Barcelona i a Tarragona


El comitè d'empresa d'Aerobús, el servei de transport que uneix el centre de Barcelona amb l'aeroport del Prat, ha decidit desconvocar dues de les cinc jornades de vaga parcial convocades entre el 14 i el 18 de juny. Amb aquest gest, segons explica en un comunicat la UGT, el sindicat majoritari, el comitè "reconeix el gest" de la direcció de l'empresa de tornar a seure a la taula de negociacions amb l'objectiu de poder arribar a un acord satisfactori al voltant de la millora de les condicions laborals i de la conciliació familiar, dues de les principals reclamacions dels treballadors. A l'espera del resultat de les negociacions, de moment es mantenen les aturades previstes pels dies 16, 17 i 18 de juny entre les 6 i les 8 del matí i la tarda.

Summary: El comitè d'empresa d'Aerobús desconvoca dues de les cinc jornades de vaga previstes aquest mes de juny


La consellera d'Ensenyament assegura que no es tenen constància de més seguidors més enllà dels sis detectats fins ara  ACN Barcelona.-La consellera d'Ensenyament, Meritxell Ruiz, ha fet una crida aquest divendres perquè es denunciïn nous possibles casos d'adolescents que segueixin el joc de la Balena Blava. En una entrevista a RAC 1, la consellera ha deixat clar que "el primer que s'ha de fer és denunciar" i ha remarcat que "no estem davant d'un joc de menors sinó d'una pràctica delictiva" i ha afegit que es tracta d'un "assetjament" perquè "arriba un moment que t'arriben a amenaçar", en referència al control dels responsables de la pàgina web sobre els seguidors del joc. D'altra banda, Ruiz ha comentat que més enllà dels casos coneguts fins ara -el primer detectat fa quinze dies, tres a Santa Coloma de Gramenet i dos a Girona- no es té constància que n'hi hagi més fins ara. Tot i així, la consellera ha dit que no es confirmarà des d'on procedeixen els casos que es detectin amb l'objectiu de "protegir els menors i les famílies". Amb tot, Ruiz també ha indicat que els Mossos d'Esquadra han obert una investigació per un possible delicte d'inducció al suïcidi. La consellera també ha demanat tenir en compte que les víctimes del joc són adolescents i ha recordat que és una etapa vital amb un "desajustament emocional molt important". Per això, ha insistit en "estar molt a sobre" als menors i que els pares es posin en alerta sobre canvis d'hàbits sobtats.  "Si el teu fill o filla surt a caminar a les quatre de la matinada, no és normal. Passa alguna cosa. S'ha de parlar molt, mirar molt, insistir molt i, si cal, acudir al servei de salut", ha avisat.

Summary: Ruiz fa una crida perquè es denunciïn nous possibles casos del joc de la Balena Blava


La presidenta del Parlament, Carme Forcadell, i la secretària primera de la Mesa, Anna Simó, han mostrat la seva "tranquil·litat" el dia abans d'anar a declarar al TSJC per un suposat delicte de desobediència en permetre el debat i la votació de la resolució sobre el referèndum. "Vam fer el que havíem de fer", han insistit a l'uníson Forcadell i Simó a 'L'entrevista del diumenge' al 3/24. Tant la presidenta com la secretària primera del Parlament titllen el judici "d'anomalia" i consideren que l'escalf de la gent serà transcendental per culminar el procés. "La mobilització serà clau a partir d'ara per tot el desenvolupament del final dels compromisos adquirits per poder fer el referèndum, no només pels diputats de la JXSí i la CUP sinó també per CSQP", ha reflexionat en veu alta Simó. "De fet, la mobilització serà tant o més clau que l'actitud que tingui el poder executiu per arribar a poder fer el referèndum", ha reblat la secretària primera del Parlament. Forcadell i Simó han insistit que es tracta d'un "judici polític" per la seva ideologia i no per la comissió de cap tipus de delicte. "El Tribunal Constitucional el que vol que fem és que ens autocensurem. Que la mesa decideixi de què es pot parlar i de què no al Parlament. I això, evidentment, nosaltres no ho farem", ha assenyalat la presidenta del Parlament. "Ni ens autocensurarem ni farem censura prèvia perquè entenem que en un Parlament s'ha de poder parlar de tot, sempre respectant els drets humans", ha continuat Forcadell.  Per la seva banda, Simó ha desvetllat que l'estratègia de la defensa dels querellats –també de Nuet, Corominas i Barrufet- es basarà en gran part en la "inviolabilitat parlamentària" que recull l'Estatut, el reglament del Parlament i la legislació internacional. "No ho defensem com un privilegi dels diputats sinó com una garantia per blindar la divisió de poders", ha remarcat la secretària primera de la Mesa. "Perquè els diputats puguem opinar lliurement i votar lliurement independentment del poder executiu, del judicial i de les pressions dels grups de poder i lobbies. I això es vulnera d'entrada amb aquest judici", ha conclòs Simó.

Summary: Forcadell i Simó, el dia abans de declarar al TSJC: "La mobilització serà clau a partir d'ara"


Els aiguats que van arribar amb un temporal de llevant a l'octubre i l'incendi més important de l'estiu a Catalunya que va tenir lloc al mes de juny en plena onada de calor han castigat severament Ponent aquest 2019, principalment zones agrícoles de les Garrigues, però també del Segrià i el Pla d'Urgell, sumant pèrdues milionàries. ERC ha aconseguit manar a les dues principals institucions de la demarcació: la Diputació i la Paeria, amb Joan Talarn i Miquel Pueyo al capdavant. L'any també ha vingut marcat per la sentència que obliga a lliurar a Barbastre  les 111 peces d'art de la Franja que hi ha al Museu de Lleida i els judicis per molts dels crims que hi va haver al llarg del 2017 com el dels agents rurals d'Aspa.  21 de gener: Comencen els judicis pels quatre crims del 2017, un any amb cinc morts violentes en només sis mesos. Totes les sentències han estat condemnatòries. 45 anys de presó pel caçador que va matar a trets d'escopeta dos agents rurals a Aspa; 20 anys a l'instal·lador de fibra òptica que va matar una funcionària d'Ensenyament; el jove que va matar a ganivetades la seva mare i va ferir el seu germà a Bellvís va acceptar 10 anys de presó; i l'empresari carni autor confés de la mort del seu cunyat a Torre-serona, 12 anys de presó gràcies a un acord entre les parts. 19 de febrer: el Departament d'Agricultura es compromet a assumir el finançament de pla d'arrencada de la fruita de pinyol en no poder sumar la col·laboració del Ministeri. És una de les mesures que posa en marxa la conselleria per fer front a la crisi que arrossega el sector des del veto rus. Les pèrdues de la campanya es quantifiquen en 90 MEUR. 6 de març: Detenen l'exlíder de Vox a Lleida, José Antonio Ortíz Cambray, que ingressa a presó, processat pels delictes de pornografia, abús sexual i corrupció de persones amb incapacitat. Les presumptes víctimes són dos homes de 26 i 30 anys, tutelats per una fundació de Lleida. Un mes després ingressa a presó un educador de l'Ajuntament de Mollerussa acusat d'un delicte d'acostament a menors amb finalitats sexuals a través d'Internet, conegut com a Child Grooming. Hi hauria 64 víctimes des del 2013, totes elles nois, d'entre 10 i 16 anys. 15 de juny: El republicà Miquel Pueyo és investit alcalde de Lleida amb el suport de JxCat i el Comú. Després de 40 anys de governs socialistes la Paeria canvia de color després dels mals resultats aconseguits per Fèlix Larrosa. ERC també aconsegueix governar a la Diputació de Lleida de la mà de l'alcalde de Bellvís, Joan Talarn, que fa un pacte de govern amb JxCat. 26 de juny: L'incendi de la Ribera d'Ebre castiga municipis del Segrià i les Garrigues, principalment Maials i Bovera, on cremen hectàrees de cultius com ametllers i oliveres. Els afectats reclamen ajudes al Govern i durant setmanes fan mobilitzacions per ser escoltats. El 22 d'octubre Ponent i sobretot les Garrigues i el Pla d'Urgell tornen a ser durament castigats, aquesta vegada per l'aigua d'una important llevantada que causa destrosses milionàries a municipis, camins i terrenys agrícoles 1 d'octubre: Les comarques de Ponent i el Pirineu tanquen la temporada d'estiu amb rècord històric de visitants, després de rebre 645.000 turistes i 1.750.000 pernoctacions. L'aeroport de Lleida-Alguaire multiplica per cinc el nombre d'operacions en un any amb les escoles de vol tot i perdre els vols d'esquiadors britànics del turoperador Neilson arran de la fallida de Thomas Cook. 14 d'octubre: Lleida rebutja la sentència de l'1 d'Octubre amb una manifestació que aplega milers de persones. És el preludi d'una setmana de mobilitzacions mai vistes a la ciutat que també deriven en greus disturbis amb crema de contenidors, ferits i més d'una vintena de detinguts. 16 de novembre: S'aturen les obres del nou Museu d'Art Jaume Morera de Lleida perquè l'UTE que se'n fa càrrec avisa d'un sobrecost del projecte no previst. El nou equip de govern de la Paeria inicia gestions per desencallar la situació tot i no poder concretar quina solució s'aplicarà per no perdre els ajuts europeus al projecte. Les obres per a la construcció de dues torres d'habitatges al costat de la Llotja també es paralitzen per una línia de mitja tensió al subsòl. 21 d'octubre: la direcció de l'escorxador Sada de Lleida anuncia el tancament de la planta. Els treballadors inicien mobilitzacions i acaben acceptant la recol·locació d'un 25% de la plantilla i les indemnitzacions ofertes per l'empresa. En l'àmbit laboral, l'any també ha estat marcat per les vagues al servei de recollida d'escombraries de la Noguera i a l'empresa de transports Alsa, entre d'altres. 11 de desembre: El jutjat de Barbastre ordena la devolució "immediata" de les 111 obres d'art de la Franja que estan al Museu de Lleida a les 43 parròquies de la diòcesi de Barbastre-Montsó, el mateix dia en què es compleixen dos anys de l'entrada policial al Museu per endur-se a l'Aragó les 44 obres de Sixena en litigi. El Museu de Lleida i el Bisbat ho recorreran. El judici es va fer set mesos abans, el 16 i 17 de maig al jutjat d'Osca.

Summary: RESUM 2019:Els aiguats i el foc castiguen Ponent


El jutge els envia a judici per malversació i desobediència ACN Madrid.-Els consellers destituïts Meritxell Borràs i Carles Mundó i l'exconseller Santi Vila ja han comparegut davant del jutge Llarena en una vista molt breu on els ha comunicat formalment el seu processament i on cap dels tres ha volgut declarar. El jutge del Suprem els processa per desobediència i malversació. A diferència dels consellers destituïts empresonats, que van comparèixer a l'abril, ells han optat per no dir res davant del jutge durant les declaracions indagatòries. En el moment de processar-los, el passat 23 de març, Llarena va destacar de tots tres que van desatendre els requeriments del Tribunal Constitucional quan van aprovar la Llei del referèndum. També considera que van autoritzar als diferents departaments "accions i contractacions necessàries per a la celebració de l'1-O" i que van fer-ho usant fonts públics.  Els exconsellers destituïts Meritxell Borràs i Carles Mundó van estar un mes a la presó per ordre de la magistrada de l'Audiència Nacional Carmen Lamela i van sortir en llibertat sota fiança el passat 4 de desembre. La decisió la va prendre llavors el jutge instructor del Suprem Pablo Llarena, un cop la causa contra el Govern va passar de l'Audiència Nacional al Suprem. El jutge va fixar una fiança de 100.000 euros de fiança per a cadascun d'ells. En el cas de l'exconseller Santi Vila, només va passar una nit a la presó al novembre mentre abonava els 50.000 euros de fiança fixats, en aquell moment, per la magistrada de l'Audiència Nacional Carmen Lamela. Des de llavors, tots tres estan en llibertat provisional.

Summary: Borràs, Mundó i Vila no declaren davant de Llarena en la vista on els notifica el seu processament


El president del lobby ferroviari FERRMED, Joan Amorós, ha reclamat al ministeri de Foment que presenti l'any que ve "un pla per desdoblar les línies" del corredor mediterrani perquè, en cas contrari, "el 2025 no podran passar els trens". "Trigarem molts anys a veure acabat el corredor mediterrani perquè només s'està fent una part del que caldria fer", ha lamentat en declaracions als mitjans des de Brussel·les, on FERRMED ha fet una conferència sobre les connexions amb l'Àsia. D'altra banda, Amorós ha alertat que s'estan fent inversions a l'Estat "purament polítiques" que "no tenen cap sentit". El president d'aquest lobby ha admès que les obres del corredor mediterrani "estan avançant", però veu insuficient el que hi ha programat. "No aguantarà més de tres o quatre anys", ha alertat. Per això, reivindica la construcció d'una segona línia per la "importància" d'aquesta infraestructura. Per la seva banda, el cap d'innovació de GSMA a Europa, Javier Altares, ha assegurat en declaracions a l'ACN que hi ha "molt interès" entre els operadors de telecomunicacions que representen a Espanya pel corredor mediterrani i la resta de corredor europeus en vista a connectar-los amb la xarxa de 5G. Altares ha reconegut que aquest pas requereix "unes inversions en infraestructures substancials" i que en l'àmbit europeu s'està discutint com es podrien fer perquè tinguin "sentit". Paper de la CE Des de Ferrmed lamenten que la Comissió Europea no tingui prou "força" per decidir respecte a les inversions en els corredors. "Per això ara el que estem fent és anar govern per govern perquè són els que manen", ha afirmat Amoròs. A més, ha avançat que es farà un estudi a escala europea per avaluar la necessitat de les infraestructures en funció del "tràfic".

Summary: Ferrmed reclama "un pla per desdoblar les línies" del corredor mediterrani: "Si no, el 2025 no podran passar els trens"


L''start-up' FlixBus oferirà aquest juliol una experiència de realitat virtuals als seus passatgers que els triïn per viatjar fins a Lió. La companyia ha escollit la capital catalana per fer aquesta prova pilot a Europa, després de fer-ho als Estats Units. A través d'aquesta tecnologia, que ofereix en col·laboració amb Inflight VR, els passatgers poden escollir entre cinquanta jocs i experiències de viatge i cinematogràfiques. Durant el juliol, els 15 primers passatgers que comprin el bitllet seran els que podran testejar aquesta tecnologia. La directora de comunicació de FlixBus, Elena Compte, ha explicat que la companyia té Barcelona com el seu "hub principal" i que preveu arribar a finals d'any al milió de passatgers que ha passat per Barcelona.  Compte ha explicat que l'objectiu d'oferir realitat virtual als passatgers és donar "satisfacció, entreteniment i fer el viatge més agradable". Ha afegit que, com a 'start-up', busquen que això es faci a través de la tecnologia.  Des d'Inflight VR, empresa que ha desenvolupat els continguts, Nicolas Jaeger ha destacat que posar-se les ulleres de realitat virtual permet als passatgers "endinsar-se en mons virtuals per relaxar-se, per exemple bussejant entre balenes, o tenir una experiència sobre els destins de l'autobús".  Entre aquestes, una de les experiències que s'ofereix és una visita en 3D a la Sagrada Família.  "El passatger d'autobús passa moltes hores en un lloc fix i si es posa les ulleres pot escapar de l'entorn i entrar en mons virtuals on relaxar-se i millorar l'experiència a bord", ha resumit.  El cap de desenvolupament de l'empresa, Joan Mora, ha afegit que els continguts es fan tenint en compte el mitjà de transport en el que es veuran i el moviment del mateix. "Mirem que l'experiència sigui adequada per a una persona en moviment però asseguda", ha concretat. Així, s'eviten moviments bruscos i que no es generin "discrepàncies" entre el que la persona sent físicament i el que veu a través de les ulleres de realitat virtual. Amb tot, s'evita que la persona es maregi o no se senti còmode durant el viatge.  Noves línies de FlixBus a Catalunya FlixBus va arribar a Barcelona el 2016, amb extensió de les línies des de França. Actualment, gairebé 20 línies comuniquen amb ciutats catalanes amb 75 destins en nou països europeus. Aquest estiu la companyia ha llençat tres noves rutes nocturnes que uneixen Tarragona i París, Múrcia amb parís passant per Barcelona i Barcelona amb Mainz.  A nivell mundial, compta amb 2.000 destins en 29 països d'Europa i Estats Units.

Summary: FlixBus escull Barcelona per oferir la primera ruta amb realitat virtual als seus passatgers a Europa


El diputat d'ERC Jordi Salvador i la senadora republicana Laura Castel han denunciat aquest dimarts al Tribunal Suprem càrregues "desproporcionades" i "gratuïtes" a Tarragona durant l'1-O quan la policia ja s'havia endut les urnes de l'IES Tarragona. "Em van pegar sense tenir capacitat de resposta ni de protecció ni d'anticipació i en cap moment estava amenaçant ni res, estava fent fotos", ha declarat Castel. Per la seva banda, Salvador ha assegurat que l'ambient era com "un Walt Disney" i que no va veure "cap acte de violència" abans que la policia fes "càrregues desproporcionades". Durant la tarda d'aquest dimarts, diversos votants han explicat les actuacions policials que van veure en municipis com l'escola Pau Claris de Barcelona, Sant Cebrià de Vallalta, Alcarràs o Fonollosa. L'alcalde de Fonollosa ha assegurat que era "impossible" impedir el pas dels antidisturbis, perquè "eren 20 veïns per 80 antidisturbis". Castel ha assegurat que es va "sorprendre" perquè, "tot i tenir el material requisat" de l'IES Tarragona, els antidisturbis es van quedar a la plaça Imperial Tarraco, on van fer un cordó policial. "A partir d'aquell moment, se senten dos trets" i "la policia va començar a pegar indiscriminadament". De fet, ha explicat que a un company de partit li van "obrir el cap" i que li van seguir pegant "per darrere" quan anava cap a l'ambulància. "La violència va ser extrema i gratuïta", ha assegurat, quan "la gent estava amb els braços oberts, en actitud pacífica". A preguntes de la fiscalia ha dit que coneixia les resolucions judicials, però que "la gent tenia moltes ganes d'autodeterminar-se". Per la seva banda, el diputat republicà Jordi Salvador ha recordat que durant anys havia estat secretari general de la UGT a Tarragona i que ha viscut "moltes mobilitzacions i vagues generals", però que "mai" havia viscut una actuació policial com la que es va fer a l'IES Tarragona. De fet, ha explicat que inicialment anava acompanyat de la seva filla de 12 anys, però que va decidir que un familiar se l'endugués veient que "tenia mala pinta". "No la vaig fer servir com a escut", ha afirmat. Salvador ha explicat que es va intentar identificar com a diputat, però que va ser "apartat" i va "rebre cops". Posteriorment, els van retirar fins a la plaça Imperial Tarraco. "Ja portaven les urnes, hi havia indignació i tensió, l'ambient no era festiu, però en cap moment vaig veure ni gent pegant, ni amb pals ni còctels molotov, no es va trencar el cordó, en cap moment vaig veure cap acte de violència", ha assegurat, era "jo que he estat en moltes manifestacions i desordres públics provocats per vagues, allò un Walt Disney". Per això, ha qualificat de "càrrega molt desproporcionada" la que es va fer i ha remarcat que "ja tenien les urnes". "Mai havia vist res igual, una cosa molt forta", ha insistit, "no vaig veure pegar a cap policia". Institut Pau Claris: "cops desproporcionats i gratuïts" Un altra testimoni, Jordina Carbó, estava present a l'Institut Pau Claris de Barcelona i va formar part de les meses. Carbó ha relatat que la policia va donar "cops molt fort" per entrar". "En aquell primer moment se sentien molts crits que provenien de l'escala, estava molt espantada", ha dit. Carbó ha explicat que "un agent va agafar pel coll de la samarreta a un noi i el va tirar al terra" o que en van tirar a un altre que es va interposar entre un agent i una dona embarassada. Carbó ha afegit que els policies donaven "cops amb maces a taules i cadires, trencant material", tot i que "no tots els agents es van comportar igual". "Els que portaven cascos i maces van donar cops desproporcionats, gratuïts i inexplicables", ha reblat. Un altre testimoni, Jordi Torrent, ha explicat que la Guàrdia Civil va anar dues vegades a l'Escola Pi Gros de Sant Cebrià de Vallalta (Maresme). La primera vegada eren pocs policies i es van retirar, tot i que van "pegar" als concentrats, però a la segona en van arribar uns 200. En aquell moment, els concentrats "es van posar tots allí per preservar poder votar", cridant consignes com 'Som gent pacífica, volem votar'. "Van començar a pegar a la gent, tirar-los per terra, també a un senyor gran", ha dit, "ningú va agredir a cap policia". Fonollosa: "van entrar a l'ajuntament tot i saber que no hi havia l'urna" També ha declarat l'alcalde de Fonollosa, Eloi Hernández, que va estar imputat per desobediència en una causa que es va arxivar. Hernández, que ha recordat que Fonollosa és un municipi de 2.400 habitants, ha assegurat a la fiscalia que "en cap cas" els veïns impedien l'accés al centre. "Eren 20 veïns per 80 antidisturbis", ha assegurat. L'alcalde ha denunciat que la Guàrdia Civil va decidir entrar a l'ajuntament tot i que "sabien" que l'urna no estava allí dins, sinó "darrere de l'església". Hernández ha dit que ho sap perquè aquell dia "hi va haver agents d'incògnit al poble" que havien vist que "amagaven" l'urna allà.  Un advocat rep "cops" a Lleida Un altre testimoni, l'advocat Ramon Antoni Forteza, ha explicat que va rebre "cops" diverses vegades per part de la policia quan va intentar assistir el dret de persones de "persones que estaven detinguts a dins" del centre de votació que hi havia a la seu del Departament d'Afers Socials a Lleida. Forteza ha va rebre "pals" també quan es va acreditar i també quan va anar a ajudar una dona que estava a terra i a la que els agents "treien de la porta donant-li puntades de peu".  Preguntat per la fiscalia si coneixia la interlocutòria del TSJC, ha dit que només havia llegit la part dispositiva però que a la motivació es demanava mantenir la pau social. "L'actuació que vaig veure de la policia allà en res mantenir la pau social", ha criticat. Jordi Freixanet ha declarat per la seva presència a un centre de votació d'Alcarràs, on ha dit que, a la seva arribad, els agents no van "intercanviar cap paraula". Preguntada per la fiscalia sobre si sap que hi va haver policies lesionats, ha respost que ella coneix "amics lesionats".

Summary: Càrrecs d'ERC denuncien càrregues "desproporcionades" i "gratuïtes" a Tarragona quan la policia ja s'havia endut les urnes


Els metges de l'hospital de Palamós (Baix Empordà) faran vaga parcial aquest proper mes de març farts d'esperar millores laborals que no arriben. De moment, es farà una aturada de quatre hores durant tot un matí per instar la direcció a desencallar reivindicacions que s'arrosseguen des de fa anys. Entre aquestes, ajustar el preu de les guàrdies o buscar fórmules per compensar la sobrecàrrega assistencial en àrees com pediatria, digestologia i reumatologia. El sindicat Metges de Catalunya ha sotmès a votació aquest divendres la proposta de vaga entre els diferents facultatius de l'hospital. De tots els metges que han votat -en total, 75- una àmplia majoria ha recolzat les protestes. En concret, el 69,3% (52 vots). Disset han votat en contra, hi ha hagut quatre vots blancs i dos de nuls.

Summary: Els metges de l'hospital de Palamós faran vaga parcial al març farts d'esperar millores laborals que no arriben


El primer secretari del PSC, Miquel Iceta, considera que el pacte entre el PNB i el PSE és una "crida a la societat catalana" en tant que demostra que "són les vies d'amplis acords i de respecte a la legalitat les que permetran avançar". Ha afegit que el missatge de l'acord és que "hi ha comunitats amb una forta personalitat nacional que volen ser protagonistes del seu futur i que no volen oblidar la solidaritat i l'entesa amb la resta de pobles d'Espanya". En aquest sentit, ha advertit que "les falses dreceres de la unilateralitat estan condemnades al fracàs". Iceta també ha explicat que en la reunió amb Susana Díaz es va parlar "de la necessitat de superar les desavinences entre el PSC i el PSOE". El líder socialista ho ha dit en el marc d'un acte d'homenatge a Ernest Lluch que s’ha fet a Vilassar de Mar (Maresme), on hi ha participat l’exlehendakari Patxi López. Miquel Iceta també ha destacat que l'acord al País Basc  suposa una "línia clara" cap a l'autogovern, el respecte a la legalitat o el desenvolupament de l'Estatut.   Respecte a la trobada d'aquest dijous amb Susana Díaz, Iceta ha explicat que es va "parlar de política però no vam entrar al detall sobre les relacions entre el PSC i el PSOE". Tot i així, el líder socialista ha assenyalat que els dos van parlar de l'encaix entre Catalunya i l'Estat, de la necessitat de superar les desavinences entre el PSOE i el PSC i "de la voluntat de tenir una relació sincera i fluida"  Iceta, en aquest sentit, ha recalcat que la seva intenció es estendre la mà per millorar les relacions amb el socialisme espanyol. "Estem preocupats per la  deriva independentista i per la inacció del govern espanyol, i  volem que el PSOE prengui la iniciativa", ha assenyalat. El primer secretari ha explicat que la trobada amb la presidenta de la Junta d'Andalusia, Susana Díaz, s'emmarca en una ronda de reunions amb presidents socialistes de l'Estat. Iceta, d'aquesta manera, pretén que "es coneguin els neguits i les necessitats de la societat catalana" en un moment en què "la Generalitat es planteja no participar a la conferència de presidents".   El líder socialista, d'altra banda, ha reiterat que el PSC serà "neutral" en les primàries del PSOE. "Les primàries són pels militants", ha indicat.  Ha demanat, però, que el Congrés del partit i les eleccions primàries se celebrin el més aviat possible.

Summary: Iceta diu que l'acord entre PNB i PSE és una "crida" a seguir les "vies d'amplis acords i de respecte a la legalitat"


El tercer Gran Circ de Nadal de Girona girarà al voltant de l'exotisme d'Orient i portarà al pavelló de Fontajau atraccions de fins a deu països diferents. Volteig acrobàtic vingut de Mongòlia, equilibris en contorsió de Rússia, monocicles xinesos amb llançament de plats, ballarines àrabs sorgides de les mil i una nits... I així, fins a completar un cartell format per 30 artistes i dotze companyies. Encara queden set mesos per a la cita, però els organitzadors ja comencen a escalfar motors, amb l'objectiu de repetir les xifres de públic de les dues anteriors edicions (més de 17.000 espectadors). Coincidint amb el 'Girona, Temps de Flors' les entrades per al Gran Circ de Nadal ja es posen a la venda, amb un descompte de 5 euros per a qualsevol de les set funcions. Al 2014 –la primera edició del circ- el protagonista indiscutible va ser el gel. L'any passat, la màgia de gran format. I aquest 2016, el pes central el tindran els espectacles asiàtics i l'exotisme d'Orient. La tercera edició del Gran Circ de Nadal de Girona ja perfila cartell, amb l'objectiu de tornar a posar Girona al mapa de les ciutats europees que acullen aquests espectacles coincidint amb les festes (com Amsterdam, Berlín, París o Stuttgart). Durant quatre dies, el pavelló de Fontajau es transformarà amb les llums i atmosferes del país dels Reis Mags. Seran set funcions, repartides entre la tarda de Nadal i el 28 de desembre, durant les quals passaran per l'escenari 30 artistes de fins a dotze companyies, vingudes de deu països diferents. Ballarines de la dansa del ventre es passejaran entre les primeres figures dels circs estatals de la Xina, Mongòlia, Rússia, el Vietnam o Kazakhstan. Vestuari, coreografies, música i decorats s'aliaran amb els diferents números circenses.  'Orient-El Circ dels Reis Mags' ja ha començat a desvetllar qui formarà part del cartell. Entre d'altres, s'hi podran veure els equilibris dels germans vietnamites Giang, els monocicles xinesos del quintet Troupe Hohhot, les contorsions del jove acròbata rus Andrey Katkov o el volteig acrobàtic i els salts a bàscula de la Troupe Zola, vinguda des de Mongòlia. Entrades ja a la venda Les entrades per a la tercera edició del Gran Circ de Nadal de Girona ja estan disponibles. Coincidint amb el 'Temps de Flors', els artífexs de l'espectacle –Circus Arts Foundation- les han posades a la venda amb un descompte especial: tots aquells qui les comprin durant els dies del certamen floral, gaudiran de 5 euros de descompte (per a totes les funcions i categories de seient). L'objectiu és que, amb aquest nou espectacle, el Circ de Nadal es consolidi com una de les principals activitats de l'agenda de festes a la ciutat de Girona. En les dues anteriors edicions, les diferents funcions van rebre més de 17.000 espectadors.

Summary: El tercer Gran Circ de Nadal girarà al voltant de l'exotisme d'Orient i portarà a Girona atraccions de fins a deu països


La cap de la Comissaria Superior de Coordinació Central dels Mossos d'Esquadra, Cristina Manresa, ha explicat que l'ús del gas pebre que es podria utilitzar en les properes mobilitzacions està pensat "sempre" pels "grups violents que es queden al final malgrat els avisos". Manresa ha destacat que abans de plantejar-se la seva utilització s'usen altres instruments com les valles per mantenir la distància i no haver de fer ús de "la defensa i de la força més contundent". La comissària ha destacat que aquesta és una més de les "eines" que el cos ha incorporat des que el 2013 el Parlament va prohibir l'ús de les pilotes de goma. L'intendent Miquel Hueso ha afegit que l'ús de la força "sempre és progressiu" i que el gas pebre és "un mitjà més" que si s'utilitza seria de manera "molt excepcional" i "molt selectiva" i com a "últim" recurs. Manresa ha explicat que les unitats d'ordre públic dels Mossos d'Esquadra, Arro i Brimo, treballen per garantir la seguretat de les 12.000 manifestacions o concentracions que es fan a l'any gestionant el conflicte "de manera positiva sempre des de la vessant de mediació, el diàleg i la interlocució". La prioritat és mantenir la distància de seguretat, i només en cas que això no s'aconsegueix es plantegen utilitzar altres elements. Des de la resolució del parlament del 2013 en què es van retirar les pilotes de goma s'han introduït nous elements per gestionar les manifestacions. Hueso ha explicat que el gas pebre s'introdueix en aquest context com una mesura més juntament amb l'avisador acústic o les tanques. "El nostre objectiu sempre és fer servir mitjans el menys lesius possibles", ha destacat. Ha recordat que fins ara no s'ha utilitzat mai el gas pebre. El gas pebre permet actuar sobre un grup molt reduït amb un tint de color vermell per si després cal identificar a les persones, ha explicat Hueso. Ha afegit que el criteri amb el qual s'investiguen i es proven les eines "sempre és el de mínima lesivitat" i en aquest sentit ha exposat que la seva composició és "totalment natural" i que l'únic element químic és el nitrògen que es fa servir per expulsar el gas.

Summary: Els Mossos només utilitzaran el gas pebre de manera "molt excepcional" i davant "grups violents"


"Si el Govern fos una poma, seria d'aquelles que fan 'crec'", comenta la consellera ACN Barcelona.-La consellera d’Agricultura, Ramaderia, Pesca i Alimentació, Teresa Jordà, ha comparat la legislatura amb un préssec i ha dit que "de ben segur que no seria dels millors". Així ho ha assenyalat en el tram final del torn de preguntes de l'esmorzar informatiu Fòrum Europa, després de reivindicar la tasca dels pagesos i les ajudes que reben de l'administració. Al seu costat, la cuinera Carme Ruscalleda ha afirmat que els préssecs serien "de vinya, ben cultivats i dels que duren". "I d'aquells que al final tenen sorpresa, cap a bé, és a dir, que hagi de ser el que hagi de ser", li ha respost la consellera, en un ambient distès. Jordà també ha fet un símil del Govern amb una altra fruita, la poma, i ha dit que "seria d'aquelles que fan 'crec'". "Està molt bé que sigui una poma [la comparació] perquè les pomes són poc atractives, però quan mossegues segons quina poma penses 'per què no menges més pomes'? I el Govern seria això". "I les pomes, consellera, són una de les fruites que més duren, més que els préssecs", ha afegit la cuinera Carme Ruscalleda. Instants abans, la consellera havia justificat les ajudes als productors de préssecs i ha assegurat que si no, "potser no les podríem pagar". "I nosaltres volem que el nostre país estigui ben alimentat, és la nostra vocació i deure i volem ajudar els joves a dedicar-s'hi", ha comentat Jordà, que considera que "mentre el 80% d'aquest país no sàpiga que els préssecs tenen gust no ens en sortirem".

Summary: Teresa Jordà compara la legislatura amb un préssec: "De ben segur que no seria dels millors"


Els foguerons de Sa Pobla no han faltat a la cita i per 26è any han escalfat una dotzena de places i carrers de la barcelonina Vila de Gràcia. La cultura popular i la gastronomia de Mallorca han desembarcat un cop més per celebrar la festivitat de Sant Antoni en la ja coneguda oficiosament com a Festa Major d'Hivern de Gràcia. L'encesa dels foguerons -enguany d'actualitat política amb algun número 155 entre les branques i les fustes- ha donat el tret de sortida a la festa, que ha aplegat centenars de graciencs, barcelonins i turistes, especialment a les concorregudes places de la Virreina i del Diamant. "Portem 26 anys celebrant la festa de Sant Antoni de Sa Pobla en versió gracienca. Es tracta d'un agermanament que ens permet mantenir, comparar i compartir allò que ens apropa més enllà de la llengua i de la cultura: el fet quotidià", ha assenyalat Emeteri Frago, president de l'associació 'El Cargol Graciós'.

Summary: Els foguerons de Sa Pobla escalfen les places i carrers de Gràcia


La campanya de recol·lecció del panís ha començat aquesta setmana a Ponent, en comarques com el Pla d'Urgell i el Segrià, amb unes perspectives ''ruïnoses'' degut a la falta de pluges d'aquest estiu i a la calor avançada que va fer al mes de juny. El president de la Cooperativa de Linyola i coordinador d'Unió de Pagesos (UP) a Lleida, Jaume Pedrós, ha destacat que la falta d'aigua ha afavorit a la proliferació d'insectes com ''l'aranya roja'' que avança el procés d'assecatge de la planta i no deixa formar en condicions la pinya del panís. Tot plegat també ha motivat que la collita s'iniciï abans, ben bé uns 15 dies més aviat del previst. El sector afronta doncs amb preocupació aquesta campanya ja que per tercer any consecutiu els preus són baixos, a uns 175 euros la tona, lluny dels 210 euros que permetrien poder fer front als costos de producció.  La davallada de producció del panís per culpa de l'aranya roja i altres bacteris que han afectat a la formació i desenvolupament de la planta provoca pèrdues d'entre 3.000 i 5.000 quilos per hectàrea. Segons Jaume Pedrós, en una zona com la de Linyola, que capitalitza el volum de producció de panís de Ponent, en un any normal es produeixen entre 12.000 i 14.000 quilos per hectàrea. Com que la despesa de pagès per tirar endavant l'explotació és la mateixa malgrat les pèrdues, es preveu una campanya ''ruïnosa'' ja que el preu del panís continua baix per tercer any consecutiu. Aquesta és la previsió per als panissos primerencs, és a dir, els que es van plantar a l'inici de la primavera i que van ser fortament castigats per les calors avançades que hi va haver al mes de juny. A això cal afegir-hi que durant tot l'estiu ha plogut molt poc. Tot i que el panís d'aquesta zona es rega mitjançant el sistema de reg a manta, la planta necessita l'aigua de la pluja igualment per ''rentar-se'' i foragitar bacteris com l'aranya roja que són els qui han acabat propiciant l'avançat assecatge del panís. Segons Pedrós, enguany també ha estat excepcional pel que fa a la propagació de males herbes a les plantacions ''que ha costat molt de controlar''. ''El panís no ha pogut treballar tot el que volia perquè al moment que es regava la fulla ja estava malalta'', lamenta Pedrós. Ara el sector està pendent de quins resultats registren els panissos que es van plantar més tard o també els es reguen mitjançat el sistema d'aspersió. Probablement, en aquests casos les pèrdues de producció no seran tant importants.  La directora general d'Agricultura, Teresa Masjuan, ha convocat una reunió per aquest mateix divendres amb responsables de cooperatives de Ponent per abordar aquesta mala campanya del panís. Pedrós  no té clar de si aquest fenomen que han patit enguany pot entrar a una possible avaluació de danys de la companyia Agrosseguro i assegura que ''si no entra ho tenim malparat''. Des del sindicat UP tenen previst, ''com sempre'', demanar rebaixa de mòduls i la condonació de la Seguretat Social per als afectats.

Summary: Comença a Ponent la campanya del panís amb unes previsions ''ruïnoses'' a causa de la sequera i la calor avançada


Se celebrarà entre el 27 de juny i l'1 de juliol i es presentaran les novetats per a la temporada primavera-estiu del 2017 ACN Barcelona.-La seu de l'Institut Nacional d'Educació Física de Catalunya (INEFC), situada a l'Anella Olímpica de Montjuïc, acollirà la 18a edició de la passarel·la 080 Barcelona Fahion, que presentarà les novetats de cara la temporada primavera-estiu 2017. La passarel·la se celebrarà entre el 27 de juny i l'1 de juliol i s'ha escollit aquest emplaçament perquè reflecteix els valors formatius i de cultura de l'esport que identifiquen la capital catalana i perquè permet donar cabuda al públic genera, en una edició en què es vol ressaltar el perfil lúdic i festiu, segons el Departament d'Empresa. El 080 Barcelona Fashion és el certamen de moda que impulsa la Generalitat de Catalunya, mitjançant el Consorci de Comerç, Artesania i Moda de Catalunya (CCAM).

Summary: La seu de l'INEFC acollirà el 080 Barcelona Fashion


El vicepresident del Govern, Oriol Junqueras, ha defensat que el govern espanyol no dona "cap altra opció" als independentistes que proclamar una nova república. En declaracions a 'The Associated Press', Junqueras ha afirmat que ERC treballa per construir una república perquè entén que hi ha un mandat democràtic per establir-la. Segons publica l'agència de notícies nord-americana en el seu compte de Twitter, Junqueras va voler deixar clar que parlava com a líder d'ERC i no en nom del Govern liderat per Carles Puigdemont. L'agència de notícies destaca que les declaracions de Junqueras es produeixen enmig de les "maniobres frenètiques" del govern català per respondre als plans de les autoritats espanyoles d'aplicar el 155 per cessar l'executiu i gestionar Catalunya de manera directa. A la mateixa entrevista Junqueras ha considerat que la possibilitat de convocar eleccions "per renunciar al mandat democràtic de la ciutadania és un contrasentit". També ha indicat que el l'executiu català treballa perquè cap govern pugui cessar els membres d'un altre govern "arbitràriament" o "impedir" que un Parlament pugui legislar amb normalitat. I en aquest sentit Junqueras ha subratllat que "precisament" el fet que el govern del PP vulgui "actuar d'aquesta manera" és "el millor dels incentius i el millor dels arguments" perquè el Govern segueixi "defensant la democràcia".

Summary: Junqueras defensa que el govern espanyol no dona als independentistes "cap altra opció" que proclamar la república


L'entitat municipal es posa a disposició del Govern i celebra que el dret a decidir "iniciï el darrer pas perquè els ciutadans triïn el futur polític del país lliurement" ACN Barcelona.-L'Associació de Municipis per la Independència (AMI) ha qualificat de "molt important" l'anunci de la data  i la pregunta per al referèndum d'aquest divendres per part del Govern. "El món municipal aplegat a l'AMI vol mostrar el seu compromís amb el referèndum", ha afirmat l'entitat de Neus Lloveras en un comunicat. I en aquest sentit apunten que com a agents locals es posen "a disposició" del Govern i el Parlament "per allò que pugui requerir aquesta cita amb les urnes": "Som al costat dels ciutadans des del primer dia i no estem disposats a renunciar a la reclamació de donar veu al poble de Catalunya. El món local assumirà aquelles responsabilitats que li siguin requerides", afirma el text. Per tot plegat, els municipis independentistes celebren que el dret a decidir "iniciï el darrer pas perquè els ciutadans triïn el futur polític del país lliurement".  Al comunicat, l'AMI apunta que el camí cap al referèndum "no ha estat gens fàcil". Després de la negativa "en rodó" del govern espanyol a negociar-ne les condicions, els més de 400 procediments judicials contra les institucions i càrrecs electes, segons l'Associació, han intentat " deslegitimar" el dret a decidir: "Obstinat si convençuts, però, s'ha anat fent camí i s'han superat tanques, barreres i obstacles", rebla el text.  A partir d'aquest divendres, i davant d'un anunci "molt important", l'AMI augura que "els entrebancs del govern espanyol seran constants". "El món municipal aplegat a l'AMI vol mostrar el seu compromís amb el Referèndum. Com a agents locals, ens posem a la disposició del Govern català i el Parlament per allò que pugui requerir per aquesta cita amb les urnes, que, indistintament de quin acabi sent el resultat, ja és per ella mateixa històrica", afirma l'entitat. Per això avancen que "el món local assumirà aquelles responsabilitats que li siguin requerides". "I els catalans decidirem; i no pas pensant en el dia de la votació sinó en el nostre futur polític com a poble", sentencia el comunicat.

Summary: L'AMI es compromet amb el referèndum: "El món local assumirà aquelles responsabilitats que li siguin requerides"


L'Eurocambra ha reclamat aquest dimecres un mecanisme "eficaç i obligatori" per fer respectar la democràcia, l'estat de dret i els drets fonamentals als estats membres de la Unió Europea. Amb 521 vots a favor, 152 en conta i 21 abstencions, els eurodiputats han donat suport a una resolució que proposa millorar els instruments comunitaris actuals perquè consideren que no són "eficients" i que el marc actual és "confús". En el text, els eurodiputats aposten per un "instrument que s'apliqui de manera equitativa, objectiva i justa" a tots els estats membres i plategen un acord interinstitucional perquè hi hagi un "cicle de seguiment anual dels valors de la Unió" amb recomanacions específiques a cada país, objectius i calendaris.

Summary: L'Eurocambra demana un mecanisme "eficaç i obligatori" per fer respectar l'estat de dret i els drets fonamentals a la UE


“La seva presidenta en garanteix la protecció i respecte”, assegura el president a Twitter ACN Barcelona.-El president de la Generalitat, Carles Puigdemont, ha expressat aquest dimarts al migdia a través de Twitter el seu suport a la presidenta del Parlament, Carme Forcadell, després que el Tribunal Superior de Justícia de Catalunya hagi admès a tràmit la querella contra ella pels presumptes delictes de desobediència i prevaricació per permetre que el passat 27 de juliol la cambra votés les conclusions de la comissió d'estudi del Procés Constituent. Així mateix, en la piulada el president català ha defensat que el Parlament és el “reflex de la voluntat de la ciutadania i la seva presidenta en garanteix la protecció i respecte”.

Summary: Puigdemont expressa el seu suport a Forcadell i defensa que el Parlament “és el reflex de la voluntat ciutadana”


El Primavera Sound ha anunciat aquest dijous al matí el cartell d'aquest 2016. Ho ha fet amb un curtmetratge d'animació, emès a través de Youtube, que anava enllaçant els diferents noms que actuaran a l'edició d'enguany, que se celebrarà del 2 al 4 de juny. Des de dimecres a la tarda, la web del festival havia penjat el vídeo en directe d'una llançadora espacial a la rampa de llançament, molt en sintonia amb la campanya d'aquest any, basada en el lema #primaveraallstars. Finalment, l'enlairament, que ha creat molta expectació a les xarxes socials, s'ha fet a les deu del matí en punt. Amb aquest alçament s'ha fet públic el cartell d'aquest 2016, capitanejat per Radiohead, PJ Harvey, Animal Collective, John Carpenter, LCD Soudsystem, Deerhunter, The Last Shadow Puppets o Air, entre molts altres.

Summary: Radiohead, PJ Harvey, Animal Collective, LCD Soundsystem i Beirut, caps de cartell del Primavera Sound 2016


El portaveu d'ERC al Congrés, Gabriel Rufián, ha reiterat aquest dimarts al migdia que la gravació i la difusió de la conversa del coordinador organitzatiu del PDeCAT, David Bonvehí, en el transcurs d'un dinar amb membres del seu partit a Manresa "no té res a veure" amb els republicans. "Em remeto a les paraules dels companys de partit", ha dit Rufián en declaracions als periodistes des dels passadissos del Congrés. "La veritat és que el millor que et pot passar perquè no et passi això és no dir segons quines coses", ha dit el portaveu d'ERC en relació a les paraules de Bonvehí en la conversa en què va apostar per un "candidat autonomista" si el procés fracassava.

Summary: Rufián insisteix que la gravació "no té res a veure" amb ERC


Els Mossos han arrestat un home, de 45 anys a Manresa, per presumptament agredir a un menor que portava una samarreta amb un lema contrari a la seva ideologia. Segons explica el cos, en un comunicat, els fets van tenir lloc l'1 de juliol. L'arrestat li hauria demanat reiteradament i de forma intimidant al menor que li donés la samarreta i posteriorment l'hauria agredit amb una bufetada a la cara per sostreure-li la peça de roba, dient-li que la pensava cremar. En paral·lel, hauria exhibit davant del menor un tatuatge amb una esvàstica. Els fets van ser investigats pels Mossos d'Esquadra que han pogut identificar i localitzar el presumpte autor de l'agressió. Ha estat arrestat aquest divendres.  Segons la investigació el robatori i l'agressió s'haurien dut a terme exclusivament per motius d'odi perquè l'home, sense cap coneixença prèvia amb el menor, hauria identificat la víctima com una persona amb simpaties cap a una ideologia política contrària i antagònica a la seva. El detingut, al se l'acusa d'un delicte de robatori amb violència, lesions i un delicte contra els drets fonamentals i les llibertats públiques, passarà a disposició judicial en les properes hores. En paral·lel, els Mossos també posaran els fets en coneixement del Servei Especial de Delictes d'Odi i Discriminació de la Fiscalia Provincial de Barcelona.

Summary: Detingut un home a Manresa per agredir un menor i robar-li la samarreta per motius ideològics


El polifacètic Christophe Chassol ha tancat un Festival de Peralada atípic portant a l'escenari el seu nou film musical 'Ludi'. Inspirat en la novel·la 'El joc de les granisses' de Hermann Hesse, l'espectacle fusiona els conceptes del joc i el temps amb la música i les imatges. Damunt cada seqüència d'aquesta particular pel·lícula sonora, el pianista i compositor francès hi harmonitza els sons que ell en concep com a característics. I així neix la música de 'Ludi', en una nova demostració de per què a Chassol se'l considera el pare del gènere ultrascore. L'estrena a Peralada tanca un festival pràcticament de butxaca, que ha durat tan sols una setmana, i que s'ha fet gratuït i en 'streaming' arran de les restriccions per la pandèmia. Pianista, cantant, compositor, arranjador i director musical. El carismàtic Cristophe Chassol ha aterrat aquest vespre per primer cop a Peralada. Hi ha presentat el seu últim treball, 'Ludi', un particular film musical que beu de l'essència de l'ultrascore, el gènere del qual se'l considera inventor, per haver creat autèntiques bandes sonores de la vida real. Als seus treballs, la imatge pren tant de protagonisme –o quasi- com la música. Les seves composicions fusionen veu, música, sons i imatges amb l'objectiu d'harmonitzar la realitat.  Amb 'Ludi', aquest francès polifacètic fusiona els conceptes del joc, el temps i la música des del punt de vista tant humà com animal. Combina documental, cinema i directe musical. L'espectacle s'inspira en la novel·la 'Das Glasperlenspiel' ('El joc de les granisses') de l'alemany Hermann Hesse. Aquí, les seqüències mostren diferents escenaris que evoquen el joc. I damunt cadascun d'aquests marcs visuals, l'artista francès n'harmonitza els sons que els hi són propis i en va construint la música.     L'esperit de cada so "És difícil, s'ha de treure l'esperit de cada so que arriba del vídeo, com ara un taxi, una porta que s'obre... I trobar-li la nota més escaient; però l'harmonització de sons reals ja té una llarga tradició al darrere, com per exemple amb la música de les pel·lícules", explica el mateix Chassol. A més, la tecnologia hi ajuda. "Avui dia hi ha ordinadors que ens permeten tallar la imatge, aïllar allò que ens interessa; per tant, és difícil, però al mateix temps cada vegada més fàcil", concreta el pianista i compositor. De 'Ludi', Christophe Chassol en diu que el missatge que vol transmetre al públic és clar. "És un film musical que parla del joc i de les seves múltiples facetes, com la competició o la sort; i allò que vull ensenyar és que la competició no serveix per res, es pot fer un bon partit sense competir", afirma.  De gènere inclassificable, a Chassol se'l considera una referència per entendre quins camins pot obrir-se el jazz actual. Ha treballat per a estrelles del pop francès com Phoenix o Sebastien Tellier, i col·laborat amb artistes referents de l'r&b americà, com Frank Ocean o Solange (a qui li ha coproduït i escrit algunes cançons del seu darrer àlbum 'When I get home'). La seva música l'ha dut a la Biennal de Venècia, al Festival de Cannes i a tocar al costat d'orquestres innovadores com la Philarmonie de Paris o l'Elb Philarmonie d'Hamburg. 'Ludi' és el seu sisè àlbum. Reduït, gratuït i en 'streaming' El peculiar film musical de Chassol ha abaixat el teló d'un Peralada que el coronavirus ha obligat a restringir. El festival va cancel·lar la programació de juliol i agost i es va reconvertir. Per primera vegada, els espectacles han estat gratuïts –el poc públic hi ha assistit amb invitació- i s'han retransmès per 'streaming'. Del 22 de juliol i fins avui, aquest Peralada Livestream ha portat una desena de recitals, concerts, dansa i conferències. Entre els artistes que han actuat, la ballarina María Pagés, el baríton Carlos Álvarez, l'artista plàstic Santi Moix, el músic i 'showman' Alfonso de Vilallonga, el tenor David Alegret i la soprano Sabina Puértolas. Tres nits s'han dedicat a la Cultura, la Sanitat i el Turisme; sectors tocats de ple per la covid-19.  I per tancar el festival, Chassol dona un missatge d'esperança. "L'única cosa que puc donar és el meu optimisme, perquè els artistes i programadors trobin noves maneres de fer; provo de ser optimista", diu. "Espero realment que s'hi pugui trobar remei", conclou.

Summary: El polifacètic Chassol tanca un Festival de Peralada atípic portant a l'escenari el seu nou film musical 'Ludi'


La Plataforma Ciutadana en Defensa de les Terres del Sénia ha rebut amb escepticisme l'anunci de la Comissió Nacional dels Mercats i la Competència (CNMC) i les explicacions del ministre d'Energia, Álvaro Nadal, sobre la paralització dels pagaments del crèdit de l.350 milions d'euros pel tancament del projecte Castor. En declaracions a l'ACN, el portaveu de l'entitat, Evelio Monfort, ha retret al govern espanyol que, més enllà de donar compliment a la sentència del Tribunal Constitucional anul·lant bona part del decret llei que va aprovar  l'operació financera, resulta imperatiu exigir a l'exconcessionària del fracassat magatzem submarí, Escal UGS –controlada pel grup ACS-, el retorn de la indemnització. Per contra, lamenta Monfort, a més d'evitar exigir responsabilitats a l'empresa de  Florentino Pérez, la paralització del retorn dels crèdit als bancs no suposarà una rebaixa dels costos fixos en la factura del gas, ni permetrà recuperar el que els consumidors ja han pagat.  "Sempre havíem dit que els ciutadans no havíem de pagar els errors d'una empresa privada. Però el ministre ja ha dit que sí, però no. No pagarem el rebut del gas posant Castor i ho farem per posar diners pel desfasament entre el que el govern paga i el que nosaltres paguem a les companyies. Seguirem pagant el mateix amb un nom diferent", ha abundat Monfort, que considera un engany la manca d'explicacions del ministre Nadal sobre l'actuació futura del govern al respecte. "Durant 30 anys seguirem pagant el Castor i ara tindrà un altre nom", ha insistit Monfort, tot argumentant que els efectes de la sentència del Constitucional no fan preveure que la paralització dels pagaments s'acabi traslladant als consumidors amb una reducció dels costos regulats a la factura. Aquest dimecres al vespre, en la comissió d'Energia del Congrés, Nadal es va limitar a constatar l'evidència que la paralització dels pagament ordenada per la CNMC a partir de 2017 suposarà una "enorme litigiositat" entre operadors privats i entre privats i públics. És a dir, que els bancs que van prestar a Enagás els 1.350 milions d'euros perquè el govern espanyol indemnitzés l'empresa de Florentino Pérez en menys de 35 dies –Santander, Caixabank i Bankia- acabaran acudint als tribunals ordinaris per exigir-ne el cobrament. L'operació, a 30 anys i un 4,3% d'interès, suposava carregar a la factura del gas dels consumidors 80,66 milions d'euros anuals: uns 2.420 milions, amb interessos, en tres dècades.  Ni una paraula de Nadal sobre la possibilitat d'exigir el retorn dels 1.350 milions d'euros a Escal UGS i ACS.  Tampoc sobre una possible modificació en el tràmit, després que el Constitucional qüestionés de forma directa l'ús de la fórmula del decret llei al considerar que no existien raons d'urgència en l'aprovació del mecanisme de la indemnització. La inacció del govern espanyol deixa el camp abonat a una batalla creuada de demandes judicials de llarg abast i resultat incert. "Des de la Plataforma sempre hem demanat que el govern espanyol reclami a ACS que torni els diners i no que paguem tots cada cop que obrim el gas. Cal que tot el que hem pagat es torni i es retorni, amb efectes retroactius als consumidors. Tota la resta és enganyar-nos i a tots els espanyols", ha reblat. Amb l'argument que l'impagament a Escal UGS hauria generat un "default" del sistema gasista espanyol, hauria enutjat el Banc Europeu d'Inversions i podia haver provocat una crisi del deute sobirà en un moment que la prima de risc era molt alta i la confiança en l'euro baixa, el ministre va voler tancar el debat. La Plataforma, però, segueix recordant que, darrera del projecte i la seva planificació, existeixen responsabilitats tècniques i polítiques que cal continuar exigint a la llum de les mancances, errades  i negligències que podria presentar totes les fases de construcció i execució del magatzem de gas submarí. El Síndic de Greuges, en aquest sentit, està ultimant un informe tècnic que reclama a les autoritats judicials que investiguen la responsabilitat per l'episodi de més d'un miler de terratrèmols arran la injecció de gas, així com també a la Unió Europea, l'encàrrec d'una auditoria tècnica completa que posi llum sobre el cas. El document té ja el suport de diversos col·lectius professionals, encapçalats pel Col·legi de Geòlegs de Catalunya. Aquest dimecres al Congrés, però, el ministre va tornar a passar de puntetes sobre la qüestió del desmantellament que el moviment ciutadà  i diversos partits polítics de l'oposició continuen exigint. Va escudar-se en l'argument que els experts del Massachusetts Institue of Technology recomanaven esperar "dos o tres anys" perquè s'estabilitzés el subsòl abans d'actuar. "Senyor ministre, han passat cinc anys –des que es van tancar les instal·lacions-: si ja n'han passat tres ja es podria desmantellar", ha inquirit el mateix Monfort. Nadal va insistir que calia extreure el gas abans de procedir al desmantellament, en contra dels procediments habituals en la indústria petroliera i gasista. "Hauria d'explicar les raons tècniques que impedeixen abandonar aquests camps. Això no és ciència de l'espai, es fa cada dia a centenars de pous arreu del món i en condicions més complicades. No veig res d'extraordinari", ha explicat per la seva banda el geòleg i professor de la UB, Josep Giner, amb dècades d'experiència al món dels hidrocarburs. Reclama que es demani l'opinió d'empreses especialitzades en aquestes tasques i no només la d'institucions de recerca. Giner, que ha estudiat de forma independent i exhaustiva els fonaments tècnics i l'evolució del projecte Castor està convençut que les raons geològiques es troben darrere del fracàs del magatzem de gas submarí i que l'auditoria tècnica les podria acabar revelant de forma clara. "Hi ha prou indicis de que hi ha coses que s'han fet molt malament des del punt de vista tècnic", sosté. Apunta, fins i tot, que caldria esbrinar si, realment, els promotors coneixien que el projecte estava ja condemnat abans d'injectar el gas que va provocar més d'un miler de terratrèmols. "S'ha de comprovar si abans d'injectar el gas l'empresa era conscient que no tiraria endavant, segons es desprèn de l'informe de l'IGME de finals de 2013. És molt probable que ho sabessin abans d'injectar", sentencia.

Summary: La Plataforma del Sénia retreu al govern espanyol que no reclami la indemnització pel projecte Castor a ACS


Per la vicepresidenta espanyola, cada fòrum “té una tasca i una finalitat” ACN Madrid.-La vicepresidenta del govern espanyol, Soraya Sáenz de Santamaría, ha respost aquest dimarts al president de la Generalitat, Carles Puigdemont, que les cimeres bilaterals i multilaterals “no són incompatibles”. En declaracions als mitjans des dels passadissos del Senat, Sáenz de Santamaría ha respost així a la demanda del president català d’un reconeixement a la bilateralitat entre l’Estat i la Generalitat per assistir a la conferència de presidents autonòmics del pròxim 17 de gener. Segons la vicepresidenta, per una banda cada fòrum “té una tasca i una finalitat” i per l’altra “bona part dels presidents autonòmics estan disposats a avançar junts” en matèria de creixement econòmic, creació de llocs de treball o participació a la UE, entre d’altres.  D’altra banda, Sáenz de Santamaría ha carregat contra la CUP per “no respectar la llei ni el dret dels altres ni a les institucions” i ha reiterat que “no es pot portar Catalunya a la radicalitat”, ja que, ha afegit “els catalans sempre han gaudit de la centralitat i la moderació”. “Estan absolutament retratats”, ha sentenciat la vicepresidenta espanyola en referència a la CUP, al mateix temps que ha apel·lat al diàleg “per resoldre els problemes i atendre les necessitats reals dels catalans”.

Summary: Sáenz de Santamaría respon a Puigdemont que les cimeres bilaterals i multilaterals “no són incompatibles”